Eratostenes van Sirene (Grieks: Ἐρατοσθένης ὁ Κυρηναῖος, Eratosthénēs ho Kurēnaĩos; omstreeks 276 v.C. tot 195/194 v.C.) was ’n Griekse wiskundige, geograaf, skrywer, digter, uitvinder en veel meer. Hy was ’n geleerde man wat die hoofbibliotekaris van die Biblioteek van Alexandrië was. Sy werk kan vergelyk word met wat nou geografie is; hy het terme daargestel wat vandag nog gebruik word. Hy is die bekendste as die eerste persoon wat die omtrek van die aarde bereken het, wat hy gedoen het met behulp van die uitgebreide opnameresultate waartoe hy as bibliotekaris toegang gehad het; sy berekening was merkwaardig akkuraat. Hy was ook die eerste mens wat die helling van die aarde se draaias bepaal het, en dit was ook merkwaardig akkuraat. Eratostenes was die stiger van wetenskaplike chronologie; hy het die datums van die hoofgebeure van die grootliks mitologiese Trojaanse Oorlog hersien en 1183 v.C. bepaal as die datum waarop Troje verwoes is. In getalteorie het hy die sif van Eratostenes geskep, ’n doeltreffende manier om priemgetalle te identifiseer. Hy het op baie terreine groot invloed gehad.